b'\n_START_ARTICLE_\nFlossenb\xc3\xbcrg koncentrationslejr\n_START_SECTION_\nDanskere i lejren\n_START_PARAGRAPH_\nBlandt fangerne var J\xc3\xb8rgen Mogensen, dansk vicekonsul i Danzig.  Han var arresteret for at have hjulpet den polske modstandsbev\xc3\xa6gelse; hans s\xc3\xb8ster Lone blev sammen med sin polske mand, Lucian Maslocha, skudt af Gestapo i Hellerup.  J\xc3\xb8rgen Mogensen fort\xc3\xa6ller om sit ophold i Flossenb\xc3\xbcrg, at hans kone i julen 1944 sendte ham en lille kage bagt af boghvede og lidt mel og vedlagt en grankvist: "Jeg spiste f\xc3\xb8rst kagen og bagefter grankvisten." Uden for i fangeg\xc3\xa5rden var juletr\xc3\xa6et sat op, pyntet med en galge og to h\xc3\xa6ngte fanger. P\xc3\xa5 hovedet havde de store farverige papirposer. Om aftenen spillede fangeorkestret julesange. "Det var den mest vanvittige og frygtelige juleaften i mit liv"; b\xc3\xb8ddelen Scharf\xc3\xbchrer Karl Weihe fra Wormsdorf i Magdeburg-regionen var en lille mand p\xc3\xa5 53 \xc3\xa5r, der var seksuel sadist. "Da jeg var p\xc3\xa5 g\xc3\xa5rdspladsen en gang efter en r\xc3\xa6kke henrettelser og kom forbi vagtrummet, s\xc3\xa5 jeg gennem den halv\xc3\xa5bne d\xc3\xb8r Weihe hoppe rundt og onanere." Weihe pralede en gang overfor en anden SS-mand af, at han havde affyret s\xc3\xa5 mange nakkeskud efter hinanden, at pistolen l\xc3\xb8b varm og m\xc3\xa5tte skiftes ud. Dog foretrak han at h\xc3\xa6nge de d\xc3\xb8dsd\xc3\xb8mte. Han f\xc3\xb8rte dem f\xc3\xb8rst til badecellen, hvor de m\xc3\xa5tte kl\xc3\xa6de sig af. N\xc3\xb8gne fik de h\xc3\xa6nderne bundet p\xc3\xa5 ryggen med et stykke reb, s\xc3\xa5 trak han alle ringe og religi\xc3\xb8se tegn af dem, rev deres familiefotografier itu for \xc3\xb8jnene p\xc3\xa5 dem, og f\xc3\xb8rte dem til henrettelsen. Der var ingen galge, kun kroge. Dagligt h\xc3\xa6ngte Weihe mindst et dusin fanger. 11. januar 1945 h\xc3\xa6ngte han to polske piger p\xc3\xa5 tolv og tretten \xc3\xa5r, og da de var for lette, h\xc3\xa6ngte han sig i pigernes f\xc3\xb8dder og trak, til de d\xc3\xb8de. Om s\xc3\xb8ndagen slappede han af i lejrens bordel. _NEWLINE_En anden dansk fange var efterretningsofficer ritmester Hans Lunding. Hans celle l\xc3\xa5 ved siden af cellen, hvor Abwehr-chefen Wilhelm Canaris sad. De to kommunikerede ved morsebanketegn. Lunding v\xc3\xa5gnede, da Canaris blev hentet til henrettelse, og fik gennem d\xc3\xb8rspr\xc3\xa6kken et glimt af den n\xc3\xb8gne mand. 9. april 1945 blev de to danskere evakueret med lastbil til Dachau, da fronten rykkede n\xc3\xa6rmere. B\xc3\xb8ddelen, Scharf\xc3\xbchrer Weihe, gik i d\xc3\xa6kning og er aldrig blevet fundet. Blandt de prominente fanger var general Georg Thomas,  franske generaler, kong Leopold 3. af Belgien og medlemmer af fyrstehuset Wittelsbach. De stod s\xc3\xa5 t\xc3\xa6t, at prinsen af Hessen besvimede undervejs. Lunding m\xc3\xa5tte sidde p\xc3\xa5 sk\xc3\xb8det af Mogensen. De almindelige fanger blev drevet til fods fra Flossenb\xc3\xbcrg til Dachau, i kolonner p\xc3\xa5 tusinder, og de fleste omkom p\xc3\xa5 vejen. Den \xc3\xb8strigske kansler Kurt Schuschnigg og hans kone Vera sad i lejren. Deres tre\xc3\xa5rige datter Cissy, som var f\xc3\xb8dt i lejren kendte ikke noget andet. Hun l\xc3\xb8b efter b\xc3\xb8ddelen Weihe og var hans ekko, n\xc3\xa5r hun med h\xc3\xb8j barnestemme efterlignede, at han br\xc3\xb8lede til de d\xc3\xb8dsd\xc3\xb8mte, at de skulle komme ud af cellerne.'